pythainlp/thai_wikipedia_clean_20230101 huggingface dataset:
เดือนมิถุนายน ค.ศ. 2017 วลาคอวิชได้ประกาศเซ็นสัญญาล่วงหน้า 5 ปีกับฟีออเรนตีนา โดยสัญญาได้เริ่มต้นขึ้นเมื่อวันที่ 28 มกราคม ค.ศ. 2018 ซึ่งเป็นวันคล้ายวันเกิดครบรอบอายุ 18 ปีของเขา ฟีออเรนตีนาซื้อวลาคอวิชอย่างเป็นการทางการเมื่อวันที่ 22 กุมภาพันธ์ ค.ศ. 2018 โดยเขาเลือกสวมเสื้อหมายเลข 18 อย่างไรก็ตาม เขายังไม่สามารถลงเล่นให้แก่สโมสรได้จนกว่าจะถึงวันที่ 1 กรกฎาคม ค.ศ. 2018
วันที่ 25 กันยายน ค.ศ. 2018 วลาคอวิชลงเล่นนัดแรกให้แก่สโมสรในการแข่งขันเซเรียอา ในนัดที่แพ้อินเตอร์มิลาน 2–1 ต่อมาในวันที่ 18 สิงหาคม ค.ศ. 2019 เขาทำสองประตูแรกในนามสโมสร ช่วยให้ทีมเปิดบ้านเอาชนะมอนซา 3–1 ในการแข่งขันโกปปาอีตาเลีย รอบที่สาม
วันที่ 13 มีนาคม ค.ศ. 2021 วลาคอวิชทำแฮตทริกในช่วงครึ่งแรก ช่วยให้ทีมบุกไปเอาชนะเบเนเวนโต 4–1 ต่อมาในวันที่ 31 ตุลาคม ค.ศ. 2021 เขาทำแฮตทริกช่วยให้ทีมเอาชนะสเปเซีย 3–0 และในวันที่ 19 ธันวาคม ค.ศ. 2021 วลาคอวิชทำประตูที่ 33 ในเซเรียอาสำหรับปีปฏิทิน 2021 ทำให้เขาทำสถิติทำประตูในเซเรียอามากที่สุดต่อหนึ่งปีปฏิทินเทียบเท่ากับที่คริสเตียโน โรนัลโดเคยทำได้ในปี 2020
ยูเวนตุส.
วันที่ 28 มกราคม ค.ศ. 2022 ซึ่งตรงกับวันคล้ายวันเกิดครบรอบ 22 ปีของวลาคอวิช เขาได้เซ็นสัญญา 4 ปีกับยูเวนตุสด้วยค่าตัว 70 ล้านยูโร พร้อมโบนัสอิงตามผลงานอีก 10 ล้านยูโร เขาเลือกสวมเสื้อหมายเลข 7 ซึ่งเคยเป็นหมายเลขของ คริสเตียโน โรนัลโด วลาคอวิชลงสนามนัดแรกให้กับยูเวนตุสในวันที่ 6 กุมภาพันธ์ และทำประตูได้ทันทีซึ่งยูเวนตุสเอาชนะเฮลแลสเวโรนา 2–0 และลงสนามนัดแรกในยูฟ่าแชมเปียนส์ลีก ในวันที่ 22 กุมภาพันธ์ นัดที่ทีมบุกไปเสมอบิยาร์เรอัล 1–1 ซึ่งเขาใช้เวลาเพียง 33 วินาทีในการทำประตู ถือเป็นผู้เล่นยูเวนตุสที่ใช้เวลาน้อยที่สุดในการทำประตูจากการลงสนามครั้งแรกในยูฟ่าแชมเปียนส์ลีก และเป็นผู้เล่นยูเวนตุสที่อายุน้อยที่สุดเป็นอันดับสองที่ทำประตูได้ในการลงสนามนัดแรกในรายการนี้ ต่อมาในวันที่ 26 กุมภาพันธ์ เขายิงได้สองประตูเป็นครั้งแรกในฐานะนักเตะยูเวนตุส ในนัดที่ทีมบุกไปชนะเอมโปลี 3–2
ในวันที่ 16 เมษายน ค.ศ. 2022 วลาคอวิชได้กลายเป็นผู้เล่นที่ไม่ใช่ชาวอิตาลีที่มีอายุน้อยที่สุดเป็นอันดับสองตลอดกาล ที่สามารถทำครบ 50 ประตูในเซเรียอา ต่อจาก อาเลชังดรี ปาตู ในนัดที่เสมอโบโลญญา 1–1 ต่อมาในวันที่ 11 พฤษภาคม วลาคอวิชทำได้หนึ่งประตูในนัดที่ยูเวนตุสแพ้คู่ปรับอย่างอินเตอร์มิลาน 2–4 ในรอบชิงชนะเลิศโกปปาอีตาเลีย แม้ยูเวนตุสจะทำได้เพียงรองแชมป์ แต่วลาคอวิชยังได้รางวัลผู้ทำประตูสูงสุดประจำการแข่งขันฤดูกาลนี้ที่ 4 ประตู ซึ่งอีก 3 ประตูนั้นเขาทำได้ในฐานะนักเตะฟีออเรนตีนา อีกห้าวันถัดมา เขาทำประตูที่ 24 ในฤดูกาลได้ในนัดที่ยูเวนตุสเปิดบ้านเสมอลาซีโอ 2–2
ในวันที่ 1 กรกฎาคม ค.ศ. 2022 ยูเวนตุสได้ประกาศว่าวลาคอวิชจะเปลี่ยนหมายเลขเสื้อไปเป็นหมายเลข 9 ในฤดูกาล 2022–23
วลาคอวิชเป็นกองหน้าที่สมบูรณ์แบบคนหนึ่ง เขามีจุดเด่นในด้านความแข็งแกร่งของร่างกาย เทคนิค และสายตาอันเฉียบคมในการทำประตู เขามีความสามารถในการเก็บลูกบอลไว้กับตัวและการขยับหาพื้นที่ รวมทั้งความสามารถในการพลิกตัวและเลี้ยงบอลผ่านกองหลัง และเมื่อครั้งยังเล่นอยู่กับฟีออเรนตีนา เขามักทำประตูได้จากการรับบอลยาวที่ส่งมาจากผู้เล่นกองกลางหรือกองหลัง
วลาคอวิชมิใช่กองหน้าประเภทที่ต้องรอการส่งบอลจากเพื่อนเพื่อทำประตูเท่านั้น ความแข็งแกร่งทางด้านร่างกายและทักษะการเลี้ยงบอลของเขายังมีประโยชน์ในการสร้างพื้นที่ให้เพื่อนร่วมทีม เนื่องจากเขาสามารถดึงตัวประกบฝ่ายตรงข้ามเพื่อเปิดโอกาสให้เพื่อนร่วมทีมทำประตู เขายังจัดเป็นผู้เล่นที่มีความอันตรายสูงเมื่ออยู่ในกรอบเขตโทษ รูปแบบการเล่นของเขาถูกนำไปเปรียบเทียบกับผู้เล่นตำแหน่งกองหน้าระดับโลกคนอื่น ๆ เช่น คริสเตียโน โรนัลโด และ อาลิง โฮลัน รวมถึงกองหน้าฝีเท้าดีอย่าง เจมี วาร์ดี และ ปาตริก ชิก
นักฟุตบอลต้นแบบที่วลาคอวิชชื่นชอบได้แก่ ซลาตัน อิบราฮีมอวิช, สเตวาน ยอเวทิช และ ฟร็องก์ รีเบรี เขายังมีงานอดิเรกคือการติดตามการแข่งขันกรังด์ปรีซ์มอเตอร์ไซค์เคิลเรซซิง และการเล่นบาสเกตบอล
ปาร์ติซาน
ชูชีพ ชีวะสุทธิ์
ชูชีพ ชีวสุทธิ์ นักจัดรายการวิทยุใต้ดินที่เป็นที่รู้จักในชื่อ ลุงสนามหลวง เป็นผู้ที่มีประวัติการต่อสู้ทางการเมืองยาวนาน เป็นที่รู้จักในหมู่ ‘สหายเก่า’ ในหมู่ประชาชนที่ตื่นตัวต่อต้านรัฐประหาร พ.ศ. 2549 ของ คมช.
ชูชีพ ชีวะสุทธิ์ เกิดเมื่อปี พ.ศ. 2496 ณ เดือนสิงหาคม 2551 ศาลอาญาออกหมายจับชูชีพในความผิดตามมาตรา 112 คาดว่าเขาเดินทางออกนอกประเทศนับตั้งแต่นั้นมา ชูชีพประกาศยุติการจัดรายการในเดือนมกราคม 2562 หลังการหายตัวไปของสุรชัย ด่านวัฒนานุสรณ์ และผู้ลี้ภัยอีกสองคนที่เคยจัดรายการใน YouTube ต่อมา
เข้าศึกษาคณะวิทยาศาสตร์ มหาวิทยาลัยมหิดล ในปี 2515 เป็นเพื่อนรุ่นเดียวกับ นพ.ทศพร เสรีรักษ์ นพ.พลเดช ปิ่นประทีป และเป็นรุ่นพี่ นพ.พรหมินทร์ เลิศสุริย์เดช 1 ปี เขาเป็นคนหัวดี แม้ตอนสอบเข้าจะรุ่งโรจน์แต่ต่อมาก็รุ่งริ่ง
"นักศึกษารุ่นนั้นหลายคน มีความคิดดัดแปลงตัวเองเข้ากับชาวบ้านยากจน กรรมกร ชาวนาที่ไม่มีสิทธิไม่มีเสียง และต่อสู้ร่วมกับพวกเขา ชูชีพคิดแบบนั้นและไม่ค่อยสนใจเรียนมากนัก จนผลการเรียนตกต่ำลง ต่อมาเลยเปลี่ยนไปเรียนสายสาธารณสุข" เพื่อนของชูชีพคนหนึ่งระบุ ในหนังสือ ‘ปูมประวัติศาสตร์มหิดลเพื่อประชาธิปไตย ภาค 2’ ให้ข้อมูลถึงบทบาทสำคัญของชูชีพในการเป็นประธานชมรมนิยมไทยสมัยยังเป็นนักศึกษา ชมรมนี้มีกิจกรรมช่วงแรกคือ ส่งเสริมให้ภูมิใจในความเป็นไทย ซึ่งเป็นไปตามกระแสรณรงค์ต่อต้านสินค้าญี่ปุ่น แนวคิดนี้จุดประกายโดย ธีรยุทธ บุญมี เลขาธิการศูนย์กลางนิสิตนักศึกษาฯ
บทบาทการเมือง.
หลังเหตุการณ์ 14 ตุลา 2516 มีนักศึกษาสมัครเข้าร่วมชมรมเป็นจำนวนมาก เริ่มเน้นกิจกรรมเชิงวิชาการมากขึ้น เช่น จัดนิทรรศการเผยแพร่ความรู้และความคิดเชิงสังคมการเมืองรูปแบบต่างๆ จัดอภิปรายปัญหาสังคม จัดหาซื้อหนังสือด้านสังคมและการเมืองให้สมาชิกหยิบยืม ช่วงปิดภาคเรียนจัดค่ายอนามัยชนบท และยังเริ่มเคลื่อนไหวในประเด็นการเมือง เช่น ร่วมติดโปสเตอร์และแจกใบปลิวเปิดโปงกรณี ‘ถีบลงเขาเผาลงถังแดง’ ในภาคใต้ โครงการเผยแพร่ประชาธิปไตยสู่ชนบท ร่วมเคลื่อนไหวกับชาวนา ฯลฯ แล้วชมรมนิยมไทยก็ยุติบทบาทลง หลังเหตุการณ์ 6 ตุลา 2519
การหายสาบสูญ.
ในวันที่ 9 พฤษภาคม 2562 มีข่าวว่าชูชีพถูกจับกุมตัวในเวียดนามและถูกส่งตัวกลับไทยพร้อมกับผู้ลี้ภัยอีกสองคน คือสยาม ธีรวุฒิ หรือสหายข้าวเหนียวมะม่วง และกฤษณะ ทัพไทย หรือสหายยังบลัด อย่างไรก็ตาม ทางการเวียดนามปฏิเสธว่าไม่มีข้อมูลการเดินทางเขาประเทศหรือการจับกุมตัวทั้งสามคน และความพยายามของครอบครัวของสยามที่จะตามหาทั้งสามคนก็ยังไม่เป็นผล และยังไม่ทราบชะตากรรมของลุงสนามหลวงนับจนถึงทุกวันนี้
สระราวุฒิ ตรีพันธ์
สระราวุฒิ ตรีพันธ์  เป็นอดีตนักฟุตบอลและผู้ฝึกสอนฟุตบอลชาวไทย ปัจจุบันเขาทำหน้าที่เป็นหัวหน้าผู้ฝึกสอนให้กับสงขลา ในไทยลีก 3
สระราวุฒิเกิดที่จังหวัดนครศรีธรรมราชและสำเร็จการศึกษาจากโรงเรียนเทศบาลวัดศาลามีชัยและโรงเรียนกัลยาณีศรีธรรมราช ก่อนจะได้รับทุนจนได้เข้ามาเรียนและเล่นฟุตบอลให้แก่โรงเรียนกรุงเทพคริสเตียนวิทยาลัยตั้งแต่ชั้นมัธยมศึกษาปีที่ 2 เขาได้ลงเล่นให้แก่กรุงเทพคริสเตียนวิทยาลัยในการแข่งขันจตุรมิตรสามัคคีและพาทีมชนะเลิศการแข่งขันฟุตบอลมัธยมปลายหลายรายการในฐานะกัปตันทีม ก่อนที่จะได้รับทุนศึกษาต่อที่คณะวิทยาศาสตร์การกีฬา จุฬาลงกรณ์มหาวิทยาลัย ผ่านโควตานักกีฬาช้างเผือก ต่อมาหลังจบการศึกษาระดับปริญญาตรี เขาได้เล่นให้แก่สโมสรการไฟฟ้าส่วนภูมิภาคซึ่งเขามีส่วนช่วยให้ทีมชนะเลิศไทยลีกดิวิชัน 1 จนเลื่อนชั้นสู่ลีกสูงสุดได้สำเร็จ ก่อนที่เขาจะย้ายไปจุฬา-สินธนาและเลิกเล่นฟุตบอลที่นั่น
อาชีพผู้ฝึกสอน.
หลังจากที่เลิกเล่นฟุตบอล สระราวุฒิได้ผันตัวมาเป็นผู้ฝึกสอน โดยเขาได้เริ่มทำงานในฐานะผู้อำนวยการทีมเยาวชนของเมืองทอง ยูไนเต็ด ซึ่งเขาได้ทำงานเป็นผู้ช่วยของอรรถพล ปุษปาคมและเรอเน เดอซาแยร์ ต่อมาเขาได้ทำหน้าที่เป็นผู้ฝึกสอนของนนทบุรี, ศุลกากร ยูไนเต็ด, ธนบุรี ซิตี้, บางกอก และสีหมอก พร้อมกับการอบรมหลักสูตรผู้ฝึกสอนจนผ่านระดับโปรไลเซนส์
ในปี 2562 เขาได้ทำหน้าที่เป็นผู้ช่วยของโชคทวี พรหมรัตน์ที่การท่าเรือ ซึ่งในฤดูกาลนั้น ทีมสามารถเอาชนะราชบุรี มิตรผลจนคว้าแชมป์ช้าง เอฟเอคัพได้สำเร็จ ต่อมาในปี 2563 เขาได้กลับมาทำหน้าที่หัวหน้าผู้ฝึกสอนที่การท่าเรืออีกครั้งแทนที่ของจเด็จ มีลาภ โดยในช่วงแรกของการคุมทีม เขาพาทีมชนะ 10 นัดรวดจนคว้าสิทธิ์เข้าร่วมแข่งขันเอเอฟซีแชมเปียนส์ลีก 2021 รอบแบ่งกลุ่มได้สำเร็จ ต่อมาในปี 2564 เขาย้ายตำแหน่งไปเป็นที่ปรึกษาด้านเทคนิคของสโมสร โดยมีดุสิต เฉลิมแสนเข้ามารับตำแหน่งหัวหน้าผู้ฝึกสอนต่อ แต่หลังจากที่ดุสิตลาออกจากการคุมทีมกลางฤดูกาล สระราวุฒิก็กลับมาทำหน้าที่ผู้ฝึกสอนรักษาการอีกครั้งหนึ่ง
สถิติการจัดการทีม.
นัดที่แพ้หรือชนะที่ต้องตัดสินด้วยการดวลลูกโทษ จะถูกนับว่าเป็นการเสมอ
คณะอัญมณี มหาวิทยาลัยบูรพา
คณะอัญมนี มหาวิทยาลัยบูรพา วิทยาเขตจันทบุรี  เป็นหน่วยงานระดับคณะวิชาสังกัดมหาวิทยาลัยบูรพา จัดการเรียนการสอนด้านอุตสาหกรรมอัญมณีและเครื่องประดับ ตั้งอยู่ที่ตำบลโขมง อำเภอท่าใหม่ จังหวัดจันทบุรี
ในปี พ.ศ. 2532 คณะรัฐมนตรีรับหลักการร่างพระราชบัญญัติ มหาวิทยาลัยบูรพา สภาผู้แทนราษฎรได้ประชุมพิจารณาร่างพระราชบัญญัติมหาวิทยาลัยบูรพา ลงมติรับหลักการและส่งให้คณะกรรมาธิการการศึกษาสภาผู้แทนราษฎรดำเนินการจนกระทั่ง ในวันที่ 29 กรกฎาคม พ.ศ. 2533 จึงได้รับการยกฐานะเป็นมหาวิทยาลัยบูรพาโดยพระราชบัญญัติ มหาวิทยาลัยบูรพา พ.ศ. 2533 และประกาศลงในราชกิจจานุเบกษา เล่มที่ 107 ตอนที่ 131
หลังจากแยกตัวเป็นมหาวิทยาลัยบูรพาแล้ว ในปี 2537 สภามหาวิทยาลัยบูรพาจึงได้ให้ความเห็นชอบในภาควิชาวัสดุศาสตร์ - เทคโนโลยีอัญมณี สังกัดคณะวิทยาศาสตร์ มหาวิทยาลัยบูรพา พร้อมทั้งเริ่มรับนิสิตรุ่นแรกตั้งแต่ปีการศึกษา 2538
ต่อมา มีนโยบายขยายโอกาสทางการศึกษาไปยังภูมิภาคของรัฐบาล การจัดตั้งวิทยาเขตแห่งใหม่ขึ้น ณ จังหวัดจันทบุรี วิทยาเขตสารสนเทศ มหาวิทยาลัยบูรพา พ.ศ. 2539 โดยในโครงการจัดตั้งที่คณะรัฐมนตรีเห็นชอบในหลักการแล้วนั้น ให้จัดตั้งวิทยาลัยอัญมณี ณ วิทยาเขตดังกล่าว โดยมีแผนดำเนินการเปิดสอนใน 5 สาขาวิชา ได้แก่ สาขาอัญมณีและเครื่องประดับ สาขาเทคโนโลยีอัญมณี สาขาธุรกิจอัญมณีและเครื่องประดับ สาขาอัญมณีศาสตร์ และสาขาการออกแบบเครื่องประดับ
มหาวิทยาลัยบูรพาได้แปรสภาพเป็นสถาบันอุดมศึกษาในกำกับของรัฐ จากผลของการประกาศใช้พระราชบัญญัติ มหาวิทยาลัยบูรพา พ.ศ. 2550 เมื่อวันที่ 9 มกราคม พ.ศ. 2551 ประกาศลงในราชกิจจานุเบกษา เล่มที่ 125 ตอนที่ 5 ก ส่งผลให้ในเดือนพฤษภาคม พ.ศ. 2551 วิทยาลัยอัญมณีได้เปลี่ยนชื่อเป็น “คณะอัญมณี มหาวิทยาลัยบูรพา วิทยาเขตจันทบุรี”
ราชรัฐแม่น้ำฮัตต์
ราชรัฐแม่น้ำฮัตต์  มักเรียกตามชื่อในอดีตว่า จังหวัดแม่น้ำฮัตต์  เป็นประเทศจำลองในประเทศออสเตรเลีย ราชรัฐนี้อ้างว่าเป็นรัฐเอกราชที่ก่อตั้งขึ้นในวันที่ 21 เมษายน ค.ศ. 1970 จนกระทั่งถูกยุบในวันที่ 3 สิงหาคม ค.ศ. 2020
ราชรัฐนี้ตั้งอยู่ทางเหนือของเพิร์ท รัฐเวสเทิร์นออสเตรเลีย 517 กิโลเมตร (354 ไมล์) กินพื้นที่ ทำให้มีขนาดใหญ่กว่าประเทศที่ได้รับการยอมรับบางประเทศ ทั้งรัฐบาลออสเตรเลียหรือรัฐบาลชาติอื่น ๆ ไม่ให้การยอมรับบริเวณนี้เป็นประเทศ และศาลสูงออสเตรเลียกับศาลสูงสุดรัฐเวสเทิร์นออสเตรเลียปฏิเสธข้อเสนอที่โต้แย้งว่าดินแดนนี้ไม่อยู่ภายใต้กฎหมายของออสเตรเลีย
ราชรัฐนี้เคยเป็นสถานที่ท่องเที่ยวประจำภูมิภาคจนกระทั่งปิดตัวลงหลังวันที่ 31 มกราคม ค.ศ. 2020 โดยมีสกุลเงิน แสตมป์ และหนังสือเดินทางของเป็นของตนเอง (ซึ่งทั้งรัฐบาลออสเตรเลียหรือรัฐบาลชาติอื่น ๆ ไม่ให้การยอมรับ) ประเทศจำลองนี้ก่อตั้้งขึ้นในวันที่ 21 เมษายน ค.ศ. 1970 เมื่อลีโอนาร์ด แคสลีย์ (Leonard Casley) ประกาศให้ฟาร์มของตนเป็นจังหวัดแม่น้ำฮัตต์ เขาพยายามแยกตัวออกจากออสเตรเลียด้วยข้อพิพาทส่วนแบ่งการผลิต (production quota) ข้าวของตน ไม่กี่ปีต่อมา แคสลีย์ตั้งฉายาตนเองเป็น "เจ้าชายลีโอนาร์ด" และให้ตำแหน่งเชื้อพระวงศ์กับสมาชิกครอบครัวของตน ถึงแม้ว่าเขายังไม่ใช้คำว่า "ราชรัฐ" อย่างเป็นทางการจนถึง ค.ศ. 2006
ในเดือนกุมภาพันธ์ ค.ศ. 2017 หลังปกครองเป็นเวลา 45 ปี แคสลีย์ตอนอายุ 91 ปี ได้สละราชบัลลังก์ให้กับลูกชายคนสุดท้อง เจ้าชายแกรม เจ้าชายลีโอนาร์ดเสียชีวิตในวันที่ 13 กุมภาพันธ์ ค.ศ. 2019
ในเดือนธันวาคม ค.ศ. 2019 ทางราชรัฐประกาศปิดชายแดนและหยุดบริการภาครัฐภายนอกในวันที่ 31 มกราคม ค.ศ. 2020 จนกว่าจะมีการเปลี่ยนแปลง ท้ายที่สุดในวันที่ 3 สิงหาคม ค.ศ. 2020 ราชรัฐนี้จึงถูกยุบอย่างเป็นทางการ
เทศบาลตำบลนาป่า
วัดรอยพระพุทธบาทภูสิงห์
วัดรอยพระพุทธบาทภูสิงห์ เดิมชื่อวัดบ้านศาลา ตั้งอยู่ที่บ้านศาลา ตำบลโคกตาล อำเภอภูสิงห์ จังหวัดศรีสะเกษ
วัดรอยพระพุทธบาทภูสิงห์ตั้งวัดเมื่อวันที่ 20 เมษายน พ.ศ. 2550 การประชุมมหาเถรสมาคม ครั้งที่ 24/2559 เมื่อวันที่ 10 พฤศจิกายน 2559 มีมติให้เปลี่ยนชื่อวัดบ้านศาลาเป็น “วัดรอยพระพุทธบาทภูสิงห์" เนื่องจากชื่อซ้ำกับวัดบ้านศาลา อำเภอขุขันธ์ ทำให้การติดต่อสื่อสารผิดพลาด และเป็นชื่อที่ประชาชนรู้จักเรียกขานมาเป็นระยะเวลายาวนาน
บริเวณวัดรอยพระพุทธบาทภูสิงห์ ปรากฏรอยพระบาทข้างขวาขนาดใหญ่ในเนื้อหินทรายค้นพบเมื่อปี พ.ศ. 2525 มีความลึก 5 ซม. ยาว 1.47 ม. กว้าง 57 ซม. ที่กลางพระบาทเป็นรูปตราธรรมจักร รอยพระบาทภูสิงห์มีลักษณะตามธรรมชาติของการเหยียบยุบลงไปในเนินหินคล้ายการกดเท้าย่ำตมเรียบเสมอกันทั้งฝ่าพระบาท ไม่ได้เกิดจากการแกะสลักลงไปในเนินหิน ในปี พ.ศ. 2535 กรมศิลปากรนครราชสีมาได้ทำการตรวจสอบรอยพระพุทธบาทนี้ กรมศิลปากรสันนิษฐานว่าน่ามีอายุประมาณ 1,200–1,400 ปี อยู่ในช่วงสมัยทวารวดี บริเวณใกล้เคียงรอยพระพุทธบาทมีบ่อน้ำศักดิ์สิทธิ์ที่เกิดขึ้นเองตามธรรมชาติ บรรยากาศโดยรอบวัดเงียบสงบ อยู่ท่ามกลางธรรมชาติป่าไม้เบญจพรรณใกล้กับเทือกเขาพนมดงรักชายแดนไทย - กัมพูชา
กรอตตาอัซซูร์รา
กรอตตาอัซซูร์รา  หรือ ถ้ำลอดสีน้ำเงิน  เป็นถ้ำในทะเลบนชายฝั่งของเกาะกาปรี ทางใน้ของประเทศอิตาลี แสงอาทิตย์ที่ส่องผ่านโพรงใต้น้ำและสะท้อนแสงผ่านน้ำทะเลทำให้เกิดสีน้ำเงินสะท้อนภายในโพรงถ้ำ ถ้ำมีความยาวราว 50 เมตรเข้าไปในหน้าผาจากผิวด้านนอก และมีความลึก พื้นถ้ำเป็นทราย
ปากถ้ำมีความสูงสองเมตรและอาจเหลือเพียงหนึ่งเมตรหากน้ำขึ้นสูง ทำให้การเข้าไปภายในถ้ำจะทำได้ต่อเมื่อน้ำลงและไม่มีคลื่นลมในทะเล ในปี 2011 เคยมีนักท่องเที่ยวคนหนึ่งประสบอุบัติเหตุได้รับบาดเจ็บบริเวณคอขณะกำลังมุดเข้าถ้ำ จากการตรวจสอบในภายหลังพบว่าคนนำเรือได้นำเรือเข้าไปในระหว่างที่มีน้ำขึ้นสูง
มีข้อบังคับไม่อนุญาตให้ว่ายน้ำภายในถ้ำเด็ดขาด
ในสมัยโรมัน ถ้ำโพรงนี้เคยถูกใช้เป็นสระว่ายน้ำส่วนตัวของติแบริอุส รวมถึงเป็นวิหารทะเล มีการค้นพบเทวรูปของเนปจูนและไทรทัน ในพื้นของถ้ำโพรงในปี 1964 ปัจจุบันย้ายไปจัดแสดงอยู่ที่อานากาปรี นอกจากนี้ยังมีการค้นพบฐานเทวรูปอีกจำนวนหนึ่งบนพื้นถ้ำในปี 2009 พลินีผู้อาวุโส นักประวัติศาสตร์ยุคโรมัน อธิบายถ้ำโพรงนี้ว่าเต็มไปด้วยไทรทันกำลัง "เล่นบนเปลือกหอย" จึงเป็นไปได้ว่าเทวรูปไทรทันที่ค้นพบในปี 1964 นั้นอาจเป็นรูปปั้นเดียวกับที่ปลินีผู้พี่เคนเห็นและบันทึกไว้ในศตวรรษที่ 1
ด้านหลังของถ้ำหลักมีทางเชื่อมต่อสามทางไปยังซาลาเดย์โนมี (Sala dei Nomi) หรือ "ห้องแห่งนาม" ภายในมีการสลักชื่อของผู้ที่เดินทางมาเยือนถ้ำนี้ตลอดเวลาหลายศตวรรษ และยังมีทางเชื่อมอีกสองทางที่นำทางลึกลงไปในหน้าผา เข้าใจกันว่าเป็นทางเดินไปยังวังของจักรพรรดิติแบริอุส แต่ต่อมาก็ค้นพบว่าตรงปลายค่อย ๆ แคบลงและเป็นทางตัน ลักษณะที่อาจพบได้เป็นการกัดเซาะตามธรรมชาติ
Grotta Azzurra
Blue Grotto (Capri)
เอสแฟนด์ (เทศมณฑลแอนแบรอบอด)
เอสแฟนด์  เป็นหมู่บ้านในตำบลแนร์เกซอน อำเภอเจบอลบอเรเซโจนูบี เทศมณฑลแอนแบรอบอด จังหวัดเคร์มอน ประเทศอิหร่าน จากสำมะโน พ.ศ. 2549 หมู่บ้านนี้มีประชากร 240 คนใน 45 ครัวเรือน
โลปินาเวียร์/ริโตนาเวียร์
โทนี
โทนี สามารถหมายถึง
Aenictus hilli
Aenictus hilli เป็นชนิดของมดทหารสีน้ำตาลอ่อนที่พบในประเทศออสเตรเลีย โดยเป็นตัวอย่างเดียวที่พบในมาแลนดา รัฐควีนส์แลนด์
UTC+0
Aenictus idoneus
Aenictus idoneus เป็นชนิดของมดทหารสีน้ำตาลที่พบในประเทศอินโดนีเซีย
วัดเจียงอีศรีมงคลวราราม
วัดเจียงอีศรีมงคลวราราม พระอารามหลวงชั้นตรี ชนิดสามัญ ตั้งอยู่เลขที่ 1549 ถนนศรีสุมังค์ ตำบลเมืองใต้ อำเภอเมืองศรีสะเกษ จังหวัดศรีสะเกษ เป็นพระอารามหลวงชั้นตรี ชนิดสามัญ สังกัดคณะสงฆ์มหานิกาย สร้างเมื่อ พ.ศ. 2330 ได้รับพระราชทานวิสุงคามสีมา เมื่อวันที่ 2 กุมภาพันธ์ 2499 ได้รับการสถาปนาขึ้นเป็นพระอารามหลวง เมื่อวันที่ 26 ตุลาคม พ.ศ. 2513 เป็นพระอารามหลวงแห่งแรกของจังหวัดศรีสะเกษ
วัดเจียงอีศรีมงคลวราราม ตั้งอยู่ที่บ้านเจียงอี ซึ่งเป็นชุมชนของชนชาติไทย เผ่าส่วย คำว่า "เจียงอี" เป็นภาษาส่วย "เจียง" แปลว่า "ข้าง" "อี" แปลว่า "ป่วย" รวมความว่า "เจียงอี" แปลว่า ข้างป่วย ในสมัยกรุงศรีอยุธยาเป็นราชธานีของไทย เมื่อพระเจ้าอยู่หัวเอกทัศน์เสวยราชสมบัติอยู่นั้น ได้เกิดอาเพศขึ้น พระยาช้างเผือกแตกโรงหนี แล้วมุ่งหน้ามาทางทิศตะวันออก เลยเข้าเขตเมืองศรีสะเกษ พระเจ้าแผ่นดินทรงจัดให้ทหารนายกองจับข้างติดตามมาทันที่ลำธารแห่งหนึ่ง อยู่ในเขตอำเภอห้วยทับทัน ในปัจจุบัน ได้เห็นพระยาช้างแต่จับไม่ได้ ช้างวิ่งหนีไปทางทิศใต้ ถึงเชิงเขาพนมดงรัก หัวหน้าผู้ปกครองบ้านเมืองแถบนั้นก็พากันช่วยตามจับพระยาช้าง แล้วไปจับได้ที่เชิงเขาพนมดงรัก ในเขตอำเภอกันทรลักษ์ในปัจจุบัน จึงนำกลับมา และได้นำส่งพระยาช้างเผือก เมื่อนำพระยาช้างเผือกมาถึงหมู่บ้านใหญ่แห่งหนึ่ง ซึ่งอยู่ในตัวเมืองศรีสะเกษ พระยาช้างได้ล้มป่วยลง เมื่อรักษาพยาบาลหายแล้วจึงได้เดินทางต่อไป ชาวบ้านเป็นไทยส่วย จึงเรียกหมู่บ้านนั้นว่า "บ้านเจียงอี" คือบ้านช้างป่วย สืบมา วัดก็เรียกว่า "วัดเจียงอี" เช่นกันตามชื่อหมู่บ้าน
ที่ตั้งและขนาด.
วัดเจียงอีศรีมงคลวราราม ตั้งอยู่เลขที่ 1549 ถนนศรีสุมังค์ ตำบลเมืองใต้ อำเภอเมืองศรีสะเกษ จังหวัดศรีสะเกษ มีเนื้อที่ทั้งหมด 77 ไร่ 2 งาน 75.7/10 ตารางวา โฉนดที่ดินเลขที่ 651
มีที่ธรณีสงฆ์ จำนวน 2 แปลง
ลักษณะพื้นที่ตั้งของวัด เป็นรูปสี่เหลี่ยมผืนผ้า มีส่วนโค้งบางแห่งทางทิศใต้ ตั้งอยู่กลางเมืองศรีสะเกษ
ทิศเหนือ ติดต่อถนนชัยสวัสดิ์
ทิศใต้ ติดต่อที่ดินของชาวบ้าน
ทิศตะวันออก ติดต่อถนนศรีสุมังค์
ทิศตะวันตก ติดต่อที่ดินของชาวบ้าน และโรงเรียนเทศบาล 1 (วัดเจียงอี)
สิ่งปลูกสร้างที่สำคัญภายในวัด.
พระอุโบสถ.
สร้างขึ้นใหม่เมื่อ พ.ศ. 2496 แล้วเสร็จ พ.ศ. 2499 เป็นอาคารคอนรีตเสริมเหล็ก กว้าง ๙ เมตร ยาว ๒๕ เมตร ต่อมาในปี 2553 ได้บูรณะใหม่ในพื้นที่เดิม เป็นอาคารคอนกรีตเสริมเหล็ก กว้าง 11.50 เมตร ยาว 28.50 เมตร ประดิษฐานพระพุทธรูปปางมารวิชัย เป็นพระประธานในอุโบสถ หล่อด้วยทองเหลือง ขนาดหน้าตักกว้าง 44 นิ้ว สร้างเมื่อปี พ.ศ. 2496 โดยคุณละม้าย ลิ้มอักษร เป็นเจ้าภาพสร้างถวาย
พระวิหาร.
สร้างเมื่อ พ.ศ. 2507 แล้วเสร็จ พ.ศ. 2512 เป็นอาคารคอนกรีตเสริมเหล็ก 2 ชั้น กว้าง 18 เมตร ยาว 40 เมตร ประดิษฐานพระพุทธชินราช (จำลอง) เป็นพระประธานในพระวิหารชั้นบน ขนาดหน้าตักกว้าง 59 นิ้ว หล่อด้วยทองเหลือง สร้างเมื่อปี พ.ศ. 2514 โดยมีคุณอรพิน เกษชุมพล เป็นเจ้าภาพสร้างถวาย
วิหารพระพุทธไสยาสน์.
สร้างเมื่อ พ.ศ. 2520 เป็นอาคารคอนกรีตเสริมเหล็ก 2 ชั้น กว้าง 12 เมตร ยาว 40 เมตร หลังคาโค้งแบบประทุน ชั้นบนเป็นห้องโถง ประดิษฐานพระพุทธไสยาสน์ เป็นพระพุทธรูปปางปรินิพพาน ขนาดยาว 27 เมตร สร้างด้วยคอนกรีตเสริมเหล็ก ในเศียรบรรจุพระบรมสารีริกธาตุ สร้างเมื่อปี พ.ศ. 2518 นามว่า พระพุทธสิริเกศมงคล ชั้นล่างเป็นห้องโถง และมีห้องพักสำหรับผู้มาปฏิบัติธรรม จำนวน 4 ห้อง
พระวิหารพระแก้วศรีวิเศษ.
สร้างเมื่อ พ.ศ. 2556 เป็นอาคารคอนกรีตเสริมเหล็ก กว้าง 5 เมตร ยาว 10 เมตร หลังคาทรงไทย มุงกระเบื้อง ประดิษฐานพระแก้วศรีวิเศษ เป็นพระประธานยู่ในวิหาร ขนาดหน้าตักกว้าง 79 นิ้ว สร้างด้วยหินหยกสีเขียวจากประเทศอินเดีย ปางมารวิชัย โดยมีคุณศรีสุข รุ่งวิสัย เป็นเจ้าภาพสร้างถวาย
กุฎีสงฆ์.
จำนวน 24 หลัง สร้างด้วยไม้ 13 หลัง สร้างด้วยคอนกรีตเสริมเหล็ก จำนวน 9 หลัง ครึ่งตึกครึ่งไม้ จำนวน 2 หลัง
กุฎีเจ้าอาวาส.
สร้างเมื่อ พ.ศ. 2501 เป็นอาคารคอนกรีตเสริมเหล็ก ก่ออิฐถือปูน 2 ชั้น จำนวน 1 หลัง ขนาดกว้าง 12 เมตร ยาว 18 เมตร
ศาลาเอนกประสงค์.
สร้างเมื่อ พ.ศ. 2547 เป็นอาคารชั้นเดียว คอนกรีตเสริมเหล็ก พื้นหินขัด มีผนังหนึ่งด้าน ขนาดกว้าง 8 เมตร ยาว 16 เมตร
ศาลาบำเพ็ญกุศล.
จำนวน 3 หลัง สร้างด้วยคอนกรีตเสริมเหล็ก
ฌาปนสถาน.
สร้างเมื่อ พ.ศ. 2521 เป็นอาคารคอนกรีตเสริมเหล็ก ขนาดกว้าง 5 เมตร ยาว 10 เมตร ยกพื้นสูง 2.50 เมตร หลังคาเป็นมณฑป ติดลายปูนปั้น
ศาลาหอฉัน.
สร้างเมื่อ พ.ศ. 2553 จำนวน 1 หลัง เป็นอาคารชั้นเดียวโล่ง ขนาดกว้าง 6 เมตร ยาว 12 เมตร พื้นคอนกรีตเสริมเหล็ก เสาคอนกรีต หลังคาทรงไทยประยุกต์
หอระฆัง.
สร้างเมื่อ พ.ศ. 2529 เป็นอาคารคอนกรีตเสริมเหล็ก ขนาดกว้าง 2.5 เมตร สูง 8 เมตร
หอกลอง.
สร้างเมื่อ พ.ศ. 2529 เป็นอาคารคอนรีตสริมเหล็ก ขนาดกว้าง 2.5 เมตร สูง 8 เมตร
หอพระไตรปิฎก.
สร้างเมื่อ พ.ศ. 2521 เป็นอาคารคอนกรีตเสริมเหล็ก หลังคาจตุรมุข ขนาดกว้าง 6 เมตร ยาว 9 เมตร
โรงเรียนพระปริยัติธรรม.
สร้างเมื่อ พ.ศ. 2527 เป็นอาคารคอนกรีตเสริมเหล็ก 2 ชั้น 9 ห้องเรียน จำนวน 1 หลัง ขนาดกว้าง 10 เมตร ยาว 40 เมตร
ลำดับเจ้าอาวาสจากอดีต - ปัจจุบัน เนื่องจากวัดนี้เป็นวัดโบราณเก่าแก่ เริ่มแรกจึงไม่มีผู้บันทึกหรือจำได้ว่าผู้ใดเป็นเจ้าอาวาส เท่าที่มีหลักฐานปรากฏไว้ ดังนี้
พริตตีซาเวจ
"พริตตีซาเวจ"  เป็นเพลงของเกิร์ลกรุปเกาหลีใต้ แบล็กพิงก์ จากอัลบั้มเกาหลีเปิดตัว "ดิอัลบั้ม" ออกจำหน่ายเมื่อวันที่ 2 ตุลาคม ค.ศ. 2020 ผ่านสังกัดวายจีและอินเตอร์สโคป เพลงเขียนโดยเท็ดดี, แดนนี ช็อง, ลอเรน และวินซ์ โดยมีเท็ดดีดูแลการผลิต ร่วมกับ 24, อาร์. ที และเบกกา บูม เนื้อเพลงเหน็บแนมเกี่ยวกับความคิดเห็นของผู้อื่นที่มีต่อแบล็กพิงก์
"พริตตีซาเวจ" ติดใน 100 อันดับแรกในออสเตรเลีย แคนาดา มาเลเซีย นิวซีแลนด์ สิงคโปร์ และเกาหลีใต้ ถึงแม้เพลงจะไม่ได้เข้าชาร์ต"บิลบอร์ด" ฮอต 100 แต่ก็สามารถเปิดตัวที่อันดับ 21 บนชาร์ตบับบลิงอันเดอร์ฮอต 100
ในการส่งเสริมเพลง "พริตตีซาเวจ" แบล็กพิงก์แสดงเพลงนี้ร่วมกับ "เลิฟซิกเกิลส์" ในรายการเพลงเกาหลีใต้หลายรายการ ซึ่งรวมถึง "โชว์! มิวสิกคอร์" และ "อินกีกาโย" และยังแสดงในรายการ "เดอะเลตเลตโชว์วิธเจมส์คอร์เดน" อันเป็นการแสดงตัวอย่างสำหรับคอนเสิร์ตไลฟ์สตรีมของพวกเธอที่ชื่อ เดอะโชว์
"พริตตีซาเวจ" ได้รับการยืนยันพร้อมกับรายชื่อเพลงของอัลบั้มในวันที่ 28 กันยายน ค.ศ. 2020 หลังอัลบั้มออกจำหน่าย แบล็กพิงก์แสดงเพลง "พริตตีซาเวจ" กับ "เลิฟซิกเกิลส์" ในรายการเพลงและวาไรตีอื่น ๆ ตามมาในเดือนตุลาคม โดยถูกแสดงครั้งแรกในรายการ "มิวสิกคอร์" เมื่อวันที่ 10 ตุลาคม และ "อินกีกาโย" อีกหนึ่งครั้งในวันถัดมา
แบล็กพิงก์ยังให้สัมภาษณ์กับเจมส์ คอร์เดน ในรายการ "เดอะเลตเลตโชว์วิธเจมส์คอร์เดน" เพื่อเป็นส่วนหนึ่งของการประชาสัมพันธ์คอนเสิร์ตเสมือนจริง เดอะโชว์ ในสหรัฐ และได้แสดงเพลงนี้เป็นตัวอย่างสำหรับคอนเสิร์ตดังกล่าวอีกด้วย
"พริตตีซาเวจ" ฉบับภาษาญี่ปุ่นถูกบรรจุเป็นส่วนหนึ่งของ "ดิอัลบั้มเจแปนเวอร์" ซึ่งวางจำหน่ายในวันที่ 3 สิงหาคม ค.ศ. 2021
"พริตตีซาเวจ" เขียนโดยเท็ดดี, แดนนี ช็อง, ลอเรน และวินซ์ โดยมีเท็ดดีดูแลการผลิต ร่วมกับ 24, อาร์. ที และเบกกา บูม ความยาว 3 นาที 19 วินาที เป็นเพลงแนวแทร็ปที่มี "เสียงร้องแบบหลอกหลอนและจังหวะสแตกคาโตที่เอาแน่เอานอนไม่ได้" เนื้อเพลงถูกตีความว่าเป็น "การชูนิ้วกลางให้แก่กลุ่มที่พวกเธอเกลียดชัง" และพูดถึงความสำเร็จของวงที่แตกต่างไปจากผู้อื่น
เพลงได้รับการตอบรับอย่างดีจากนักวิจารณ์เพลง เจสัน ลิปชอตซ์ จากนิตยสาร "บิลบอร์ด" เลือกให้ "พริตตีซาเวจ" เป็นเพลงที่ดีที่สุดในอัลบั้มและหนึ่งในเพลงที่ดีที่สุดของแบล็กพิงก์
ดัดแปลงจากไทดัลและเว็บไซต์ทางการของวง
การปรากฎบนสื่อ.
"พริตตีซาเวจ" ถูกใช้เป็นเพลงประกอบภาพยนตร์ของเน็ตฟลิกซ์เรื่อง ' และละครโทรทัศน์จากประเทศบราซิลเรื่อง "Quanto Mais Vida, Melhor!" นอกจากนั้นวงดนตรีเกาหลีใต้ ไอคอน ยังนำมาเขียนเนื้อเพลงใหม่และตั้งชื่อว่า "คลาสซีซาเวจ" (Classy Savage) โดยมีลิซ่าเป็นแขกรับเชิญในรายการ ' ทางช่องเอ็มเน็ตใน ค.ศ. 2021
เอเอฟซีแชมเปียนส์ลีก 2022 รอบคัดเลือกเพลย์ออฟ
เอเอฟซีแชมเปียนส์ลีก 2022 รอบคัดเลือกเพลย์ออฟ จะลงเล่นตั้งแต่วันที่ 8 ถึง 15 มีนาคม พ.ศ. 2565 ทั้งหมด 16 ทีมจะเข้าร่วมในรอบคัดเลือกเพลย์ออฟที่จะตัดสินหาแปดทีมที่เหลือจาก 40 พื้นที่ในรอบแบ่งกลุ่ม ของเอเอฟซีแชมเปียนส์ลีก 2022
14 ทีมด้านล่างนี้ จะแบ่งแยกออกเป็นสองโซน (โซนตะวันตกและโซนตะวันออก) จะเข้าสู่รอบคัดเลือกเพลย์ออฟ ประกอบไปด้วยสองรอบ:
&lt;section begin=รูปแบบ /&gt;
ในรอบคัดเลือกเพลย์ออฟแต่ละคู่จะลงเล่นในนัดเดียว การต่อเวลาพิเศษและการดวลลูกโทษจะถูกนำมาใช้ตัดสินหาทีมชนะเลิศในกรณีที่จำเป็น.&lt;section end=รูปแบบ /&gt;
ตารางการแข่งขันของแต่ละรอบเป็นไปดังต่อไปนี้.
สายการแข่งขันของรอบคัดเลือกเพลย์ออฟสำหรับแต่ละโซนเป็นการกำหนดขึ้นโดยเอเอฟซีซึ่งขึ้นอยู่กับอันดับสมาคมของแต่ละทีม โดยทีมที่มาจากสมาคมที่มีอันดับสูงกว่าจะได้เป็นเจ้าภาพสำหรับนัดนั้น, โดยได้รับการประกาศอย่างเป็นทางการโดยเอเอฟซีก่อนที่จะถึงรอบแบ่งกลุ่ม แต่ละทีมที่มาจากสมาคมเดียวกันจะไม่สามารถจัดวางอยู่ในรอบเพลย์ออฟคู่เดียวกันได้.&lt;section end=Bracket /&gt;
ทั้งหมดสี่ทีมจะลงเล่นในรอบเบื้องต้น
&lt;section begin=รอบเบื้องต้น /&gt;
ทั้งหมด 14 ทีมที่ลงเล่นในรอบเพลย์ออฟ: 12 ทีมที่เข้าสู่ในรอบนี้ และสองทีมผู้ชนะของรอบเบื้องต้น.
&lt;section begin=รอบเพลย์ออฟ /&gt;
Aenictus feae
Aenictus feae เป็นชนิดของมดทหารสีน้ำตาลที่พบในประเทศบังกลาเทศ, ประเทศพม่า และมณฑลยูนนานของประเทศจีน
Aenictus fuscipennis
Aenictus fuscipennis เป็นชนิดของมดทหารสีน้ำตาลอ่อนที่พบในประเทศอินโดนีเซีย
Aenictus grandis
Aenictus grandis เป็นชนิดของมดทหารสีน้ำตาลเข้มที่พบในประเทศบังกลาเทศ, ประเทศพม่า และมณฑลยูนนานของประเทศจีน
วัดสรรพยาวัฒนาราม
วัดสรรพยาวัฒนาราม เป็นวัดราษฎร์สังกัดคณะสงฆ์ฝ่ายมหานิกาย ตั้งอยู่ริมฝั่งแม่น้ำเจ้าพระยา ในตำบลสรรพยา อำเภอสรรพยา จังหวัดชัยนาท
วัดสรรพยาวัฒนาราม เดิมชื่อว่า วัดเสาธงหิน หรือ วัดวังหิน เดิมก่อนนี้บริเวณหน้าวัดเป็นวังน้ำวนน้ำหมุนเป็นเกลียวเหมือนเสาหิน ตั้งวัดเมื่อ พ.ศ. 2410 มีหลวงพ่อเขียวเป็นเจ้าอาวาสรูปแรก (พ.ศ. 2415–2435) ภายหลังเปลี่ยนชื่อมาเป็น "วัดสรรพยาวัฒนาราม" เมื่อ พ.ศ. 2495 ปีมะเส็ง ได้รับพระราชทานวิสุงคามสีมาเมื่อวันที่ 20 กุมภาพันธ์ พ.ศ. 2500
อาคารเสนาสนะที่สำคัญ ได้แก่ วิหารน้อยก่ออิฐถือปูน สันนิษฐานว่าสร้างขึ้นราว พ.ศ. 2435–2465 ขนาด 4 ห้อง กว้าง 5.00 เมตร ยาว 11.50 เมตร (รวมเฉลียงด้านหลัง) และลดชั้นที่ด้านหลังมีเสาร้าง ส่วนด้านหน้าก่อเป็นซุ้มโค้งรูปกลีบบัว มีประติมากรรมปูนปั้น เรียกว่า "พระฉาย" เป็นองค์พระพุทธเจ้าประทับยืนปางถวายเนตร พร้อมพระอัครสาวก 2 องค์ หลังคามุงกระเบื้องดินเผาหางแหลมไม่เคลือบ สันและหลบกระเบื้องหลังคาเป็นปูนปั้น หน้าบันด้านหน้าเป็นปูนปั้นประดับเครื่องถ้วย หน้าบันด้านหลังเป็นไม้แนบกระดานตีตั้ง ผนังด้านหลังก่ออิฐถือปูนปั้นสูงจรดอกไก่ พื้นภายนอกและภายในปูอิฐขนาดใหญ่ทับหน้าด้วยปูนทรายภายในอาคารห้องสุดท้ายทำฐานชุกชีประดิษฐานพระพุทธรูปประทับนอนหงายในหีบพระบรมศพ โดยพระบาทยืนพ้นหีบออกมาที่ปลายพระบาท ชาวบ้านเรียกว่า "ปางแหย่เท้า" มีพระมหากัสสปะ ซึ่งเป็นพระอรหันต์สาวกและพระสาวกรวมอีก 4 รูป นั่งกราบสักการะอยู่ปลายพระบาท
อักษรไซนายดั้งเดิม
เค็นโตะ ฮะยะชิ
วัดท่าโพธิ์ (จังหวัดสุราษฎร์ธานี)
วัดท่าโพธิ์ เป็นวัดราษฎร์สังกัดคณะสงฆ์ฝ่ายมหานิกาย ตั้งอยู่ในตำบลตลาดไชยา อำเภอไชยา จังหวัดสุราษฎร์ธานี
วัดท่าโพธิ์ หรือ วัดใหม่ท่าโพธิ์ ไม่ปรากฏว่าสร้างขึ้นเมื่อใด แต่เป็นวัดร้างจนถึง พ.ศ. 2496 ก่อนที่จะรวมวัดท่าโพธิ์เข้ากับวัดใหม่ชลธารที่อยู่ฝั่งตรงข้ามถนนแล้วเรียกว่า "วัดท่าโพธิ์" อย่างไรก็ดีสำนักงานพระพุทธศาสนาแห่งชาติระบุว่าตั้งวัดเมื่อ พ.ศ. 1425 ได้รับพระราชทานวิสุงคามสีมาเมื่อ พ.ศ. 1575 สถาปัตยกรรมที่หลงเหลืออยู่ สันนิษฐานว่าสร้างราวพุทธศตวรรษที่ 24–25
อาคารเสนาสนะที่สำคัญ ได้แก่ อุโบสถที่ได้รับการบูรณะครั้งใหญ่เมื่อ พ.ศ. 2497 อุโบสถมีมุขประเจิดยื่นออกทั้งหน้าหลัง บริเวณหน้าบันเรียบไม่มีลาย โดยรอบทั้ง 8 ทิศ มีใบเสมาทั้งเก่าและใหม่อยู่รวมกัน โดยใบเสมาใหม่สร้างขึ้นเมื่อ พ.ศ. 2499 เครื่องบนมีลักษณะเช่นเดียวกับวัดจำปา ภายในอุโบสถประดิษฐานพระพุทธรูปปางมารวิชัยทำจากหินทรายแดงเป็นพระประธาน ด้านหลังอุโบสถมีเจดีย์ 4 องค์ ทั้งองค์ที่ยังสมบูรณ์และชำรุด โดยองค์ที่ยังเหลือเค้าโครงนั้นเป็นเจดีย์ทรงปราสาท และมีศาลาการเปรียญ และหอไตร นอกจากนั้นยังพบแผ่นหินที่สันนิษฐานว่าน่าจะเป็นป้ายหลุมศพของชาวจีน 1 ชิ้น และชิ้นส่วนหินทรายเป็นแท่งกลมยาวอีก 2 ชิ้น